title: 2007/48/ES: Rozhodnutie Európskej centrálnej banky z 30. decembra 2006 o splatení základného imania, prevode devízových rezerv a príspevku Banka Slovenije do rezervných fondov a rezerv Európskej centrálnej banky (ECB/2006/30)

text:
               31.1.2007

               SK

               Úradný vestník Európskej únie

               L 24/17

      ROZHODNUTIE EURÓPSKEJ CENTRÁLNEJ BANKY

   z 30. decembra 2006
   o splatení základného imania, prevode devízových rezerv a príspevku Banka Slovenije do rezervných fondov a rezerv Európskej centrálnej banky
   (ECB/2006/30)
   (2007/48/ES)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho články 30.1, 30.3, 49.1 a 49.2,
   keďže:

               (1)

               Podľa rozhodnutia Rady 2006/495/ES z 11. júla 2006 v súlade s článkom 122 ods. 2 Zmluvy o prijatí jednotnej meny Slovinskom od 1. januára 2007 (1) Slovinsko spĺňa potrebné podmienky na prijatie eura a výnimka v jeho prospech uvedená v článku 4 aktu o pristúpení (2) sa s účinnosťou od 1. januára 2007 zrušuje.

               (2)

               Článok 49.1 štatútu ustanovuje, že národná centrálna banka (NCB) členského štátu, ktorého výnimka bola zrušená, spláca svoj upísaný podiel na základnom imaní Európskej centrálnej banky (ECB) v rovnakom rozsahu ako NCB ostatných zúčastnených členských štátov. NCB terajších zúčastnených členských štátov splatili svoj upísaný podiel na základnom imaní ECB v plnej výške (3). Podľa článku 2 rozhodnutia ECB/2006/21 z 15. decembra 2006 o percentuálnych podieloch národných centrálnych bánk v kľúči na upisovanie základného imania Európskej centrálnej banky (4) je vážený podiel Banka Slovenije v kľúči základného imania ECB 0,3194 %. Podľa článku 1 rozhodnutia ECB/2004/10 z 23. apríla 2004 o opatreniach potrebných na splatenie základného imania Európskej centrálnej banky nezúčastnenými národnými centrálnymi bankami (5) Banka Slovenije už splatila svoj upísaný podiel na základnom imaní ECB. Zostávajúca suma preto predstavuje 17 096 556,47 EUR a je určená vynásobením upísaného základného imania ECB (5 760 652 402,58 EUR) váženým podielom Banka Slovenije v kľúči základného imania (0,3194 %) a s odrátaním tej časti upísaného podielu, ktorá už bola splatená, čím sa prihliada na rozšírenie kľúča základného imania ECB v dôsledku pristúpenia Bulgarian National Bank a Banca Naţională a României do ESCB.

               (3)

               Článok 49.1 v spojení s článkom 30.1 štatútu ustanovuje, že NCB členského štátu, ktorého výnimka bola zrušená, je tiež povinná previesť do ECB devízové rezervy. Podľa článku 49.1 štatútu sa výška týchto prevodov určí vynásobením hodnoty devízových rezerv vyjadrených v eurách podľa platného výmenného kurzu, ktoré už boli prevedené do ECB v súlade s článkom 30.1 štatútu, koeficientom vyjadrujúcim pomer medzi počtom podielov upísaných dotknutou NCB a počtom podielov už splatených NCB ostatných zúčastnených členských štátov. Pri určovaní „devízových rezerv, ktoré už boli prevedené do ECB v súlade s článkom 30.1“, je potrebné náležite zohľadniť úpravu kľúča základného imania ECB k 1. januáru 2004 (6) podľa článku 29.3 štatútu, rozšírenie kľúča základného imania ECB 1. mája 2004 (7) podľa článku 49.3 štatútu a rozšírenie kľúča základného imania ECB 1. januára 2007 podľa článku 49.3 štatútu (8). Na základe uvedeného a podľa rozhodnutia ECB/2006/24 z 15. decembra 2006 o opatreniach potrebných na príspevok na akumulovanú hodnotu vlastného imania Európskej centrálnej banky, na úpravu pohľadávok národných centrálnych bánk, ktoré zodpovedajú prevedeným devízovým rezervám (9), hodnota devízových rezerv, ktoré boli prevedené do ECB podľa článku 30.1 štatútu, zodpovedá sume 41 514 271 945,60 EUR.

               (4)

               Devízové rezervy, ktoré má Banka Slovenije previesť, by mali byť denominované v amerických dolároch a zlate.

               (5)

               Článok 30.3 štatútu ustanovuje, že ECB je povinná pripísať v prospech každej NCB zúčastneného členského štátu pohľadávku vo výške zodpovedajúcej devízovým rezervám, ktoré táto NCB previedla do ECB. Ustanovenia, ktoré sa týkajú denominácie a úročenia pohľadávok, ktoré už boli pripísané v prospech NCB terajších zúčastnených členských štátov (10), by sa mali tiež uplatňovať na denomináciu a úročenie pohľadávky Banka Slovenije.

               (6)

               Článok 49.2 štatútu ustanovuje, že NCB členského štátu, ktorého výnimka bola zrušená, je povinná prispieť do rezervných fondov ECB a do rezerv rovnocenných rezervným fondom, ako aj do sumy, ktorá sa má poskytnúť na rezervné fondy a rezervy podľa zostatku účtu ziskov a strát k 31. decembru roku, ktorý predchádzal zrušeniu výnimky. Výška uvedeného príspevku je stanovená v súlade s článkom 49.2 štatútu.

               (7)

               V súlade s článkom 3.5 rokovacieho poriadku Európskej centrálnej banky bol guvernér Banka Slovenije pozvaný, aby sa zúčastnil na zasadnutí rady guvernérov, na ktorom sa prijíma toto rozhodnutie,

         ROZHODLA TAKTO:
   Článok 1
   Vymedzenie pojmov
   Na účely tohto rozhodnutia:

               —

               „zúčastnený členský štát“ znamená členský štát, ktorý prijal euro,

               —

               „hotovosť“ znamená zákonnú menu Spojených štátov (americký dolár),

               —

               „zlatom“ sú trójske unce rýdzeho zlata vo forme zlatých tehál (London Good Delivery) tak, ako ich definuje Londýnska asociácia pre obchodovanie s cennými kovmi (London Bullion Market Association),

               —

               „devízové rezervy“ znamenajú zlato alebo hotovosť.

         Článok 2
   Splatenie základného imania
   1.   S účinnosťou od 1. januára 2007 Banka Slovenije splatí zostávajúcu časť svojho upísaného podielu na základnom imaní ECB, ktorá zodpovedá sume 17 096 556,47 EUR.
   2.   Banka Slovenije uhradí túto sumu ECB 2. januára 2007 prevodom prostredníctvom Transeurópskeho automatizovaného expresného systému hrubého zúčtovania platieb v reálnom čase (TARGET).
   3.   Dňa 2. januára 2007 Banka Slovenije uhradí ECB osobitným prevodom prostredníctvom TARGET-u úroky za obdobie od 1. januára 2007 do 2. januára 2007 zo sumy splatnej v prospech ECB podľa odseku 2.
   4.   Úroky, ktoré vzniknú podľa odseku 3, sa vypočítajú denne na báze ACT/360 so sadzbou rovnajúcou sa hraničnej úrokovej sadzbe, ktorú Európsky systém centrálnych bánk (ESCB) použil pri poslednej hlavnej refinančnej operácii.
   Článok 3
   Prevod devízových rezerv
   1.   S účinnosťou od 1. januára 2007 a v súlade s týmto článkom a opatreniami prijatými na jeho základe prevedie Banka Slovenije do ECB devízové rezervy denominované v amerických dolároch a zlate, zodpovedajúce sume 191 641 809,33 EUR, takto:

               Suma amerických dolárov vyjadrená v eurách

               Množstvo zlata vyjadrené v eurách

               Celková hodnota vyjadrená v eurách

               162 895 537,93

               28 746 271,40

               191 641 809,33

         2.   Hodnota devízových rezerv v eurách, ktoré má Banka Slovenije previesť podľa odseku 1, sa vypočíta na základe výmenného kurzu eura k americkému doláru, ktorý je výsledkom 24 hodinového konzultačného písomného konania z 29. decembra 2006 medzi tými centrálnymi bankami, ktoré sa zúčastňujú na tomto konaní, a v prípade zlata na základe ceny zlata v amerických dolároch za trójsku uncu rýdzeho zlata stanovenej v Londýne (London gold fixing) 29. decembra 2006 o 10.30 londýnskeho času.
   3.   ECB čo najskôr potvrdí pre Banka Slovenije hodnoty vypočítané v súlade s odsekom 2.
   4.   Banka Slovenije prevedie hotovosť do ECB na tie účty, ktoré ECB určí. Pre hotovosť, ktorá má byť prevedená do ECB, je dňom zúčtovania 2. január 2007. V deň zúčtovania vydá Banka Slovenije pokyny k uskutočneniu prevodu hotovosti do ECB.
   5.   Banka Slovenije prevedie zlato k tomu dátumu, na tie účty a na také miesta, ktoré určí ECB.
   6.   Prípadný rozdiel medzi celkovou hodnotou vyjadrenou v eurách uvedenou v odseku 1 a sumou uvedenou v článku 4 ods. 1 sa zúčtuje v súlade s dohodou z 30. decembra 2006 medzi Európskou centrálnou bankou a Banka Slovenije, ktorá sa týka pohľadávky pripísanej ECB v prospech Banka Slovenije podľa článku 30.3 Štatútu Európskeho systému centrálnych bánk a Európskej centrálnej banky (11).
   Článok 4
   Denominácia, úročenie a splatnosť pohľadávky, ktorá zodpovedá príspevku Banka Slovenije
   1.   S účinnosťou od 1. januára 2007 a podľa špecifikácií uvedených v článku 3, ktoré sa týkajú dní zúčtovania prevodov devízových rezerv, ECB pripíše v prospech Banka Slovenije pohľadávku denominovanú v eurách, ktorá zodpovedá celkovej výške príspevku Banka Slovenije na devízové rezervy vyjadreného v eurách vo výške 183 995 237,74 EUR.
   2.   Pohľadávka, ktorú ECB pripíše v prospech Banka Slovenije, sa úročí. Vzniknuté úroky sa vypočítajú denne na báze ACT/360 so sadzbou rovnajúcou sa 85 % hraničnej úrokovej sadzby, ktorú ESCB použil pri svojej poslednej hlavnej refinančnej operácii.
   3.   Pohľadávka sa úročí na konci každého finančného roka. ECB štvrťročne informuje Banka Slovenije o jej celkovej hodnote.
   4.   Nemožno žiadať vyplatenie pohľadávky.
   Článok 5
   Príspevok na rezervné fondy a rezervy ECB
   1.   S účinnosťou od 1. januára 2007 a v súlade s odsekmi 5 a 6, ako aj článkom 3, Banka Slovenije prispeje do rezervných fondov ECB a do rezerv rovnocenných rezervným fondom, ako aj do sumy, ktorá sa má poskytnúť na rezervné fondy a rezervy podľa zostatku na účte ziskov a strát k 31. decembru 2006.
   2.   Výška príspevku Banka Slovenije je stanovená v súlade s článkom 49.2 štatútu. Odkaz v článku 49.2 na „počet podielov upísaných danou centrálnou bankou“ sa vzťahuje na vážený podiel Banka Slovenije v kľúči základného imania a odkaz na „počet podielov už splatených ostatnými národnými centrálnymi bankami“ sa vzťahuje na vážené podiely NCB súčasných zúčastnených členských štátov v kľúči základného imania ECB v súlade s rozhodnutím ECB/2006/21.
   3.   Na účely odseku 1 „rezervné fondy ECB“ a „rezervy rovnocenné rezervným fondom“ zahŕňajú okrem iného všeobecný rezervný fond ECB, zostatky na účtoch precenenia a rezervy na krytie kurzového a úrokového rizika a rizika spojeného s cenou zlata.
   4.   ECB vypočíta a potvrdí pre Banka Slovenije výšku príspevku Banka Slovenije podľa odseku 1 najneskôr v prvý pracovný deň nasledujúci po tom, ako Rada guvernérov schváli ročnú účtovnú závierku ECB za rok 2006.
   5.   Na druhý pracovný deň nasledujúci po schválení ročnej účtovnej závierky ECB za rok 2006 radou guvernérov Banka Slovenije zaplatí do ECB dvoma samostatnými prevodmi prostredníctvom TARGET-u:

               a)

               sumu splatnú v prospech ECB podľa odseku 4 a

               b)

               úroky vzniknuté za obdobie od 1. januára 2007 až do uvedeného dátumu zo sumy splatnej v prospech ECB podľa odseku 4.

         6.   Úroky, ktoré vzniknú podľa odseku 5 písm. b), sa vypočítajú denne na báze ACT/360 so sadzbou rovnajúcou sa hraničnej úrokovej sadzbe, ktorú ESCB použil pri svojej poslednej hlavnej refinančnej operácii.
   Článok 6
   Záverečné ustanovenie
   Toto rozhodnutie nadobúda účinnosť 1. januára 2007.

      Vo Frankfurte nad Mohanom 30. decembra 2006.

            Prezident ECB

         Jean-Claude TRICHET

      (1)  Ú. v. EÚ L 195, 15.7.2006, s. 25.

      (2)  Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia (Ú. v. EÚ L 236, 23.9.2003, s. 33).

      (3)  Rozhodnutie ECB/2004/6 (Ú. v. EÚ L 205, 9.6.2004, s. 7).

      (4)  Pozri stranu 1 tohto úradného vestníka.

      (5)  Ú. v. EÚ L 205, 9.6.2004, s. 19.

      (6)  Rozhodnutie ECB/2003/17 (Ú. v. EÚ L 9, 15.1.2004, s. 27).

      (7)  Rozhodnutie ECB/2004/5 (Ú. v. EÚ L 205, 9.6.2004, s. 5).

      (8)  Zatiaľ neuverejnené v úradnom vestníku.

      (9)  Pozri stranu 9 tohto úradného vestníka.

      (10)  Usmernenie ECB/2000/15 (Ú. v. ES L 336, 30.12.2000, s. 114).

      (11)  Zatiaľ neuverejnené v úradnom vestníku.


title: Rozhodnutie Rady z 31. marca 2011 o podpise a predbežnom vykonávaní Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, v mene Únie

text:
               9.9.2011

               SK

               Úradný vestník Európskej únie

               L 232/1

         ROZHODNUTIE RADY
   z 31. marca 2011
   o podpise a predbežnom vykonávaní Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, v mene Únie
   (2011/530/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 a článok 218 ods. 5,
   so zreteľom na návrh Európskej komisie,
   keďže:

               (1)

               Komisia rokovala s Medzinárodnou organizáciou civilného letectva o memorande o spolupráci, ktorým sa poskytuje rámec pre posilnenú spoluprácu („memorandum o spolupráci“) v súlade s mandátom prijatým Radou 17. decembra 2009, ktorým sa Komisia oprávňuje na otvorenie rokovaní.

               (2)

               Obe zmluvné strany parafovali memorandum o spolupráci 27. septembra 2010 počas 37. zhromaždenia Medzinárodnej organizácie civilného letectva v Montreale.

               (3)

               Memorandum o spolupráci by sa malo podpísať a do ukončenia postupov potrebných na jeho uzavretie predbežne vykonávať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, s výhradou uzavretia tohto memoranda o spolupráci.
   Text memoranda o spolupráci je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať memorandum o spolupráci v mene Únie.
   Článok 3
   Memorandum o spolupráci sa do nadobudnutia platnosti predbežne vykonáva od dátumu jeho podpisu do ukončenia postupov potrebných na jeho uzavretie (1).
   Článok 4
   Toto rozhodnutie nadobúda účinnosť dňom jeho prijatia.

      V Bruseli 31. marca 2011

            Za Radu

            predseda

         VÖLNER P.

      (1)  Dátum podpisu memoranda o spolupráci uverejní Generálny sekretariát Rady v Úradnom vestníku Európskej únie.
    ---documentbreak---

               9.9.2011

               SK

               Úradný vestník Európskej únie

               L 232/1

         MEMORANDUM O SPOLUPRÁCI
   medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu
   EURÓPSKA ÚNIA („EÚ“)
   a
   MEDZINÁRODNÁ ORGANIZÁCIA CIVILNÉHO LETECTVA („ICAO“),
   ďalej len „zmluvné strany“,
   PRIPOMÍNAJÚC Dohovor o medzinárodnom civilnom letectve podpísaný v Chicagu 7. decembra 1944 (ďalej len „Chicagský dohovor“), a najmä jeho článok 55 písm. a) a článok 65,
   PRIPOMÍNAJÚC Zmluvu o fungovaní Európskej únie, a najmä jej články 218 a 220,
   MAJÚC NA PAMäTI uznesenie zhromaždenia ICAO č. A1-10, ktorým sa Rada ICAO oprávňuje prijať primerané dojednania s verejnými medzinárodnými organizáciami, ktorých činnosti majú vplyv na medzinárodné civilné letectvo, najmä s ohľadom na technickú spoluprácu, výmenu informácií a dokumentov, účasť na stretnutiach a ostatné záležitosti, ktoré môžu podporovať účinnú spoluprácu,
   PRIPOMÍNAJÚC politiku ICAO a rámec pre spoluprácu s ohľadom na regionálne orgány civilného letectva a regionálne organizácie zameranú okrem iného na uzavretie dohôd o spolupráci s týmito orgánmi a organizáciami v súlade s odporúčaniami sympózia ES/ICAO o regionálnych organizáciách, ktoré sa uskutočnilo 10. – 11. apríla 2008 v Montreale,
   BERÚC DO ÚVAHY, že príslušné právne predpisy EÚ sa vzťahujú na väčšinu noriem ICAO v oblasti bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia,
   BERÚC DO ÚVAHY Memorandum o spolupráci medzi Európskou agentúrou pre bezpečnosť letectva (EASA) a Medzinárodnou organizáciou civilného letectva (ICAO) týkajúce sa auditu bezpečnostného dohľadu a súvisiacich záležitostí, ktoré bolo podpísané 21. marca 2006 v Montreale,
   BERÚC DO ÚVAHY Memorandum o spolupráci medzi Európskym spoločenstvom a Medzinárodnou organizáciou civilného letectva týkajúce sa bezpečnostných auditov/inšpekcií a súvisiacich záležitostí, ktoré bolo podpísané 17. septembra 2008 v Montreale,
   KEĎŽE Európske spoločenstvo a Organizácia Spojených národov podpísali 29. apríla 2003 novú finančnú a administratívnu rámcovú dohodu (FAFA), ku ktorej ICAO pristúpila dohodou s Európskym spoločenstvom podpísanou 7. decembra 2004,
   KEĎŽE toto memorandum o spolupráci nenahrádza súčasné formy spolupráce medzi zmluvnými stranami, ani sa ich nedotýka, pokiaľ ostávajú v platnosti,
   SO ZRETEĽOM na uznesenie zhromaždenia ICAO A36-2, ktoré okrem iného uznáva, že zriadenie regionálnych a subregionálnych systémov dohľadu nad bezpečnosťou vrátane regionálnych organizácií dohľadu nad bezpečnosťou má veľký potenciál pomáhať štátom dodržiavať ich povinnosti podľa Chicagského dohovoru prostredníctvom úspor z rozsahu a harmonizácie vo väčšom rozsahu a v ktorom sa od generálneho tajomníka požaduje, aby pokračoval v podporovaní koordinácie a spolupráce medzi ICAO A Všeobecným programom hodnotenia dohľadu nad bezpečnosťou (USOAP) a programami auditu ďalších organizácií súvisiacimi s bezpečnosťou letectva, pričom ďalej usmerňuje Radu, aby podporovala koncepciu regionálnych a subregionálnych systémov dohľadu nad bezpečnosťou vrátane regionálnych organizácií dohľadu nad bezpečnosťou,
   KEĎŽE zmluvné strany majú spoločnú víziu dosiahnutia najvyššej úrovne jednotnosti európskych prevádzkových predpisov, požiadaviek a postupov s cieľom dosiahnuť dodržiavanie noriem ICAO uvedených v prílohách k Chicagskému dohovoru na účely bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia,
   KEĎŽE každá zmluvná strana zohráva dôležitú úlohu pri dosahovaní tohto cieľa,
   KEĎŽE zmluvné strany si želajú angažovať sa a navzájom komunikovať o regionálnej spolupráci,
   KEĎŽE EÚ prijala spoločné pravidlá v oblastiach bezpečnosti letectva a bezpečnostnej ochrany letectva a Európska agentúra pre bezpečnosť letectva (EASA) a Európska komisia vykonávajú inšpekcie v členských štátoch EÚ s cieľom monitorovať uplatňovanie týchto pravidiel,
   BERÚC DO ÚVAHY, že Európska komisia má v EÚ výkonné právomoci na zabezpečenie uplatňovania právnych predpisov EÚ v oblasti bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia,
   BERÚC DO ÚVAHY, že hlavným cieľom programov auditu ICAO a programov inšpekcií EÚ je zvýšiť bezpečnosť letectva a bezpečnostnú ochranu letectva vyhodnotením uplatňovania príslušných noriem, identifikáciou prípadných nedostatkov a zabezpečením nápravy nedostatkov v EÚ v prípade potreby,
   KEĎŽE EÚ zriadila kanceláriu v Montreale s cieľom uľahčiť posilňovanie vzťahov a spoluprácu medzi EÚ a ICAO a umožniť posilnenie účasti a príspevku EÚ na činnostiach ICAO v sídle ICAO,
   BERÚC DO ÚVAHY, že bez toho, aby boli dotknuté práva alebo povinnosti členských štátov EÚ na základe Chicagského dohovoru alebo vzťah medzi členskými štátmi EÚ a ICAO vyplývajúci z ich členstva v ICAO, je žiaduce ustanoviť vzájomnú spoluprácu medzi EÚ a ICAO v oblastiach bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia spôsobom, ktorý by zaručoval väčšiu harmonizáciu noriem a užšiu koordináciu príslušných činností, ako aj s cieľom dosiahnuť lepšie využitie obmedzených zdrojov a zabrániť zdvojeným činnostiam a zároveň zachovať integritu oboch zmluvných strán,
   KEĎŽE zmluvné strany uznávajú nevyhnutnosť chrániť dôverné informácie získané od druhej zmluvnej strany, a to v rozsahu vyžadovanom podľa ich príslušných pravidiel,
   DOHODLI SA TAKTO:
   1.   Všeobecné ustanovenia
   Zmluvné strany sa dohodli na posilnení svojho vzťahu a založení užšej spolupráce v oblasti bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia, ako aj na uľahčení, v súlade s ustanoveným rokovacím poriadkom, svojej účasti na činnostiach a stretnutiach ako pozorovatelia prostredníctvom podpísania tohto memoranda o spolupráci v prospech medzinárodného civilného letectva.
   Týmto memorandom o spolupráci nie sú dotknuté práva ani povinnosti členských štátov EÚ na základe Chicagského dohovoru, ani vzťah medzi členskými štátmi EÚ a ICAO vyplývajúci z členstva členských štátov EÚ v ICAO.
   Toto memorandum o spolupráci sa nevzťahuje na nijaké rozhodovanie ICAO alebo EÚ, a to ani na rozhodovanie o záležitostiach vytvárania noriem alebo predpisov, ani sa v tejto oblasti nijako nerozširuje jeho pôsobnosť, ale zriaďuje sa ním regulačná spolupráca v prípravných fázach týchto činností.
   Kancelária Európskej únie v Montreale, ktorá zastupuje EÚ v sídle ICAO, podporuje vzťahy medzi EÚ a ICAO a slúži pre ICAO ako hlavný kontaktný bod EÚ vo všetkých záležitostiach týkajúcich sa uplatňovania tohto memoranda o spolupráci.
   2.   Ciele

               2.1.

               Týmto memorandom o spolupráci sa:

                           a)

                           zriaďuje rámec pre posilnené vzťahy medzi zmluvnými stranami;

                           b)

                           posilňuje spolupráca medzi zmluvnými stranami;

                           c)

                           určujú oblasti vzájomnej spolupráce medzi zmluvnými stranami a

                           d)

                           ustanovujú podmienky a mechanizmy pri uplatňovaní spolupráce medzi zmluvnými stranami.

         3.   Rozsah pôsobnosti

               3.1.

               Týmto memorandom o spolupráci sa ustanovuje spolupráca medzi zmluvnými stranami v týchto oblastiach:

                           a)

                           bezpečnosť letectva;

                           b)

                           bezpečnostná ochrana civilného letectva;

                           c)

                           manažment letovej prevádzky a

                           d)

                           ochrana životného prostredia.

               3.2.

               Na každú z oblastí uvedených v bode 3.1 tohto článku sa vzťahuje osobitná príloha k memorandu o spolupráci.

               3.3.

               Zmluvné strany môžu ustanoviť podmienky organizácie spolupráce s určením vzájomne dohodnutých mechanizmov a postupov nevyhnutných na účinnú realizáciu činností spolupráce ustanovených v prílohách k tomuto memorandu o spolupráci.

               3.4.

               Prílohy prijaté v súlade s týmto memorandom o spolupráci tvoria neoddeliteľnú súčasť tohto memoranda o spolupráci.

         4.   Formy spolupráce

               4.1.

               Zmluvné strany:

                           a)

                           ustanovujú mechanizmy konzultácie, koordinácie a spolupráce, ako aj výmeny informácií;

                           b)

                           uľahčujú harmonizáciu výkonnostných požiadaviek a interoperabilitu nových technológií a systémov;

                           c)

                           koordinujú príslušné programy a výsledky auditu a inšpekcie, ako aj činnosti technickej pomoci s cieľom lepšie využiť obmedzené zdroje a zabrániť zdvojeným činnostiam;

                           d)

                           vymieňajú si informácie o dodržiavaní noriem ICAO;

                           e)

                           ustanovujú opatrenia pre EÚ na účely poskytovania odborných vedomostí a zdrojov pre ICAO, a to aj v podobe vysielania pracovníkov v rámci výlučnej právomoci generálneho tajomníka, a prípadne technickej pomoci a špecializovanej odbornej prípravy;

                           f)

                           umožňujú účasť jednej strany na činnostiach druhej strany týkajúcich sa programov auditu a inšpekcií a prípadne programov odborného vzdelávania, zatiaľ čo pozorovatelia EÚ sa môžu zúčastňovať na audítorských misiách štátov EÚ iba s ich súhlasom a odborní pracovníci EÚ, zúčastňujúci sa ako audítori ICAO na auditoch ICAO v rámci svojho vyslania, nakladajú so všetkými informáciami týkajúcimi sa audítorských misií ako s prísne dôvernými v súlade s platnými pravidlami ICAO, a

                           g)

                           bez toho, aby boli dotknuté povinnosti ktorejkoľvek zmluvnej strany v oblasti neposkytovania informácií, a za podmienky uplatňovania príslušných pravidiel o utajovaní podľa článku 6 spoločne využívajú elektronické informácie, údaje a oficiálne publikácie a poskytujú si navzájom prístup k databázam a posilňujú prepojenia medzi nimi s cieľom doplniť svoje existujúce databázy.

         5.   Činnosti spolupráce

               5.1.

               Zmluvné strany sa podľa podmienok v prílohách k tomuto memorandu o spolupráci dohodli na spoločnom vykonávaní týchto činností spolupráce. Zmluvné strany:

                           5.1.1.

                           Ustanovujú mechanizmy konzultácie, koordinácie a spolupráce, ako aj výmeny informácií, vrátane týchto činností:

                                       a)

                                       ustanovujú a zavádzajú spoločné mechanizmy pravidelného dialógu, konzultácií a výmeny informácií;

                                       b)

                                       zabezpečujú, aby každá zmluvná strana bola včas informovaná o rozhodnutiach, činnostiach, iniciatívach, stretnutiach a významných udalostiach týkajúcich sa tohto memoranda o spolupráci v oblastiach bezpečnosti leteckej dopravy, bezpečnostnej ochrany leteckej dopravy, manažmentu letovej prevádzky a ochrany životného prostredia a aby dostávala príslušné informácie. V prípade potreby sa môžu organizovať informačné stretnutia;

                                       c)

                                       poskytujú bezplatný prístup k všetkým oficiálnym dokumentom a publikáciám;

                                       d)

                                       sprístupňujú druhej zmluvnej strane databázy a informácie na webových stránkach a

                                       e)

                                       zabezpečujú, aby EÚ získala a mala prístup k všetkým obežníkom ICAO, ktorých predmet má význam v rámci rozsahu pôsobnosti tohto memoranda o spolupráci a príloh k nemu.

                           5.1.2.

                           Ustanovujú rámce spolupráce na lepšiu koordináciu programov auditu a inšpekcií s cieľom lepšie využívať obmedzené zdroje a zabrániť zdvojeným činnostiam.

                           5.1.3.

                           Ustanovujú spoločné mechanizmy úzkej spolupráce pri plánovaní programov a technickej pomoci.

                           5.1.4.

                           Spolupracujú pri podpore celosvetovej interoperability nových technológií a systémov a ustanovujú spoločné mechanizmy na posilnenie spolupráce pri používaní nových technológií.

                           5.1.5.

                           Zabezpečujú včasné vzájomné konzultácie s cieľom dosiahnuť zlepšenú koordináciu a súlad medzi predpismi, politikami, prístupmi a normami a odporúčanými postupmi (SARP) organizácie ICAO.

                           5.1.6.

                           Vytvárajú podmienky organizácie práce na uľahčenie výmeny odborných vedomostí a zdrojov, a to takto:

                                       a)

                                       ICAO poskytuje EÚ odborné vedomosti a poradenstvo o najlepších postupoch pri uplatňovaní noriem a odporúčaných postupov;

                                       b)

                                       EÚ poskytuje ICAO odborné vedomosti, a to aj v podobe vysielania pracovníkov na sekretariát ICAO;

                                       c)

                                       EÚ bude mať snahu poskytovať ICAO finančné príspevky na pokrytie nákladov vzniknutých pri uplatňovaní tohto memoranda o spolupráci vrátane administratívnych nákladov, poskytovania dokumentácie a publikácií a príslušných služieb, používania priestorov v sídle ICAO a nákladov na informačné technológie;

                                       d)

                                       EÚ bude mať snahu poskytovať ICAO finančné príspevky na podporu programov technickej pomoci ICAO a ďalších činností ICAO podľa dohody so spoločným výborom, a to v súlade s finančnou a administratívnou rámcovou dohodou (FAFA), a

                                       e)

                                       akýkoľvek nový rámec a podmienky vysielania pracovníkov a finančné príspevky pre ICAO v rámci tohto memoranda o spolupráci sa stanovia v organizačných podmienkach dohodnutých na tento účel v spoločnom výbore. Tieto organizačné podmienky umožnia, aby EÚ v rámci týchto príspevkov od ICAO vyžadovala finančné informácie.

                           5.1.7.

                           Navzájom sa informujú o všetkých príslušných programoch odborného vzdelávania a prípadne uľahčujú účasť druhej zmluvnej strany.

                           5.1.8.

                           Spoločne organizujú príslušné podujatia a v prípade potreby ich koordinujú.

         6.   Dôvernosť

               6.1.

               Každá zmluvná strana prijme všetky primerané preventívne opatrenia, ktoré sú potrebné na ochranu informácií získaných v rámci tohto memoranda o spolupráci a príloh k nemu, pred neoprávneným uverejnením. Zmluvná strana môže pri poskytovaní informácií druhej zmluvnej strane určiť časti informácií, ktoré považuje za informácie nepodliehajúce uverejneniu.

               6.2.

               Zmluvné strany sa dohodli, že pri uplatňovaní tohto memoranda o spolupráci a príloh k nemu budú v rozsahu vyžadovanom podľa svojich príslušných pravidiel, predpisov a právnych predpisov zabezpečovať ochranu utajovaných informácií získaných od druhej zmluvnej strany.

               6.3.

               Zmluvné strany podľa svojich príslušných pravidiel, predpisov a právnych predpisov nesmú najmä uverejňovať informácie, ktoré sa považujú za dôverné, získané od druhej zmluvnej strany na základe tohto memoranda o spolupráci a príloh k nemu. Takéto informácie musia byť primeraným spôsobom označené v súlade s ich príslušnými pravidlami.

               6.4.

               Zmluvné strany sa podľa potreby dohodnú na pracovných dojednaniach o ďalších postupoch pri ochrane utajovaných informácií poskytovaných na základe tohto memoranda o spolupráci a príloh k nemu. Tieto postupy zahŕňajú možnosť každej zmluvnej strany overiť, ktoré ochranné opatrenia uskutočnila druhá zmluvná strana.

         7.   Spoločný výbor zmluvných strán

               7.1.

               Zriaďuje sa spoločný výbor, ktorý pozostáva zo zástupcov každej zmluvnej strany. Spoločnému výboru spoločne predsedá jeden zástupca každej zmluvnej strany. Spoločný výbor je zodpovedný za účinné udržiavanie funkčnosti príloh k tomuto memorandu o spolupráci vrátane schvaľovania príloh.

               7.2.

               Zasadanie spoločného výboru sa zvoláva aspoň raz ročne s cieľom preskúmať uplatňovanie príloh k tomuto memorandu o spolupráci a organizuje sa nákladovo efektívne. Každá zmluvná strana môže kedykoľvek požiadať o zvolanie zasadania spoločného výboru.

               7.3.

               Spoločný výbor sa môže zaoberať všetkým, čo súvisí s funkčnosťou a implementáciou príloh k tomuto MOC. Je zodpovedný najmä za:

                           a)

                           riešenie všetkých otázok týkajúcich sa uplatňovania a realizácie príloh k tomuto MOC;

                           b)

                           posudzovanie spôsobov vylepšenia funkčnosti príloh k tomuto memorandu o spolupráci a prípadne poskytovanie odporúčaní zmluvným stranám na ich zmenu a doplnenie;

                           c)

                           schvaľovanie príloh k tomuto memorandu o spolupráci a pracovných dojednaní v rozsahu pôsobnosti príloh alebo ich zmien a doplnení;

                           d)

                           posudzovanie finančných otázok a otázok súvisiacich so zdrojmi, ktoré sa týkajú realizácie tohto memoranda o porozumení a príloh k nemu, a

                           e)

                           riešenie všetkých nezhôd alebo sporov týkajúcich sa výkladu alebo uplatňovania tohto memoranda o spolupráci a príloh k nemu.

               7.4.

               Spoločný výbor funguje na základe dohody medzi predsedami každej zmluvnej strany.

         8.   Riešenie sporov

               8.1.

               Každá zmluvná strana môže požiadať o konzultácie s druhou zmluvnou stranou o akejkoľvek záležitosti týkajúcej sa tohto memoranda o spolupráci. Druhá zmluvná strana na takúto žiadosť bezodkladne odpovie a do 45 dní začne konzultácie v termíne, na ktorom sa zmluvné strany dohodnú.

               8.2.

               Zmluvné strany vyvinú všetko úsilie na vyriešenie akýchkoľvek vzájomných nezhôd vyplývajúcich z ich spolupráce na základe tohto memoranda o spolupráci, a to na čo najnižšej technickej úrovni prostredníctvom konzultácie.

               8.3.

               V prípade, že sa nezhoda nevyrieši podľa ustanovení bodu 8.2 tohto článku, ktorákoľvek zmluvná strana môže tento spor predložiť spoločnému výboru, ktorý o tejto záležitosti vedie konzultácie v súlade s článkom 7 tohto memoranda o spolupráci s cieľom vyriešiť spor rokovaním.

               8.4.

               Bez ohľadu na body 8.1 až 8.3 tohto článku sa v prípade, ak sa rieši akýkoľvek spor o otázke finančného hospodárenia, uplatňujú ustanovenia o riešení sporov podľa FAFA.

               8.5.

               Nič v tomto memorande o spolupráci sa nesmie považovať za vzdanie sa akýchkoľvek výsad alebo imunít zmluvných strán.

         9.   Nadobudnutie platnosti, zmeny a doplnenia a ukončenie platnosti

               9.1.

               Kým toto memorandum o spolupráci nenadobudne platnosť, vykonáva sa od dátumu jeho podpisu predbežne.

               9.2.

               Toto memorandum o spolupráci nadobúda platnosť po tom, keď si zmluvné strany navzájom písomne oznámia, že ich príslušné vnútorné postupy, ktoré sú potrebné na nadobudnutie platnosti memoranda, boli ukončené, a ostáva v platnosti až do ukončenia platnosti.

               9.3.

               Toto memorandum o spolupráci môže kedykoľvek vypovedať ktorákoľvek zmluvná strana. Zmluvná strana môže túto výpoveď realizovať po uplynutí šiestich mesiacov odo dňa písomného oznámenia druhej zmluvnej strane, pokiaľ spomínané oznámenie o vypovedaní nebude vzaté späť na základe vzájomného súhlasu zmluvných strán pred dňom uplynutia tohto obdobia.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Per la Unió Europea

         За Международната организация за гражданско въздухоплаване
         Por la Organización Internacional de Aviación Civil
         Za Mezinárodní organizaci pro civilní letectví
         For Organisationen for International Civil Luftfart
         Für die Internationale Zivilluftfahrt-Organisation
         Rahvusvahelise Tsiviillennunduse Organisatsiooni nimel
         Για τη Διεθνή Οργάνωση Πολιτικής Αεροπορίας
         For The International Civil Aviation Organisation
         Pour l’Organisation de l’aviation civile internationale
         Per l’Organizzazione internazionale dell’aviazione civile
         Starptautiskās Civilās aviācijas organizācijas vārdā
         Tarptautinės Civilinės aviacijos organizacijos vardu
         A Nemzetközi Polgári Repülési Szervezet részéről
         Għall-Organizzazzjoni tal-Avjazzjoni Ċivili Internazzjonali
         Voor de Internationale Burgerluchtvaartorganisatie
         W imieniu Organizacji Międzynarodowego Lotnictwa Cywilnego
         Pela Organização da Aviação Civil Internacional
         Pentru Organizația Aviației Civile Internaționale
         Za Medzinárodnú organizáciu civilného letectva
         Za Mednarodno organizacijo civilnega letalstva
         Kansainvälisen siviili-ilmailujärjestön puolesta
         För internationella civila luftfartsorganisationen


title: Rozhodnutie Rady 2011/781/SZBP z  1. decembra 2011 o policajnej misii Európskej únie (EUPM) v Bosne a Hercegovine (BaH)

text:
               2.12.2011

               SK

               Úradný vestník Európskej únie

               L 319/51

         ROZHODNUTIE RADY 2011/781/SZBP
   z 1. decembra 2011
   o policajnej misii Európskej únie (EUPM) v Bosne a Hercegovine (BaH)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada prijala 8. decembra 2009 rozhodnutie 2009/906/SZBP (1) o policajnej misii Európskej únie (EUPM) v Bosne a Hercegovine (BaH). Účinnosť uvedeného rozhodnutia uplynie 31. decembra 2011.

               (2)

               EUPM by mala pokračovať do 30. júna 2012.

               (3)

               Štruktúra velenia a kontroly EUPM by sa nemala dotýkať zmluvných záväzkov vedúceho misie voči Komisii v oblasti plnenia rozpočtu EUPM.

               (4)

               Pre EUPM by sa mala aktivovať spôsobilosť neustáleho monitorovania.

               (5)

               EUPM sa bude uskutočňovať v situácii, ktorá sa môže zhoršiť a mohla by byť prekážkou pri dosahovaní cieľov vonkajšej činnosti Únie uvedených v článku 21 Zmluvy o Európskej únii (Zmluvy o EÚ),

         PRIJALA TOTO ROZHODNUTIE:
   Článok 1
   Misia
   1.   Policajná misia Európskej únie (EUPM) v Bosne a Hercegovine zriadená jednotnou akciou 2002/210/SZBP (2) bude pokračovať od 1. januára 2012 do 30. júna 2012.
   2.   EUPM pôsobí v súlade s mandátom misie stanoveným v článku 2 a plní kľúčové úlohy stanovené v článku 3.
   Článok 2
   Mandát misie
   Ako súčasť širšieho prístupu založeného na zásadách právneho štátu v Bosne a Hercegovine a v celom regióne podporuje EUPM príslušné orgány Bosny a Hercegoviny zaoberajúce sa presadzovaním práva a systém trestného súdnictva v boji proti organizovanej trestnej činnosti a korupcii, pri zlepšovaní interakcie medzi políciou a prokurátormi, ako aj pri posilňovaní regionálnej a medzinárodnej spolupráce.
   EUPM poskytuje operačné poradenstvo osobitnému zástupcovi Európskej únie (OZEÚ) s cieľom podporiť ho v jeho úlohe. EUPM prostredníctvom svojej práce a svojej siete v rámci krajiny prispieva k celkovému úsiliu o zabezpečenie toho, aby bola Únia plne informovaná o vývoji v Bosne a Hercegovine.
   EUPM pripraví na účely ukončenia misie odovzdanie zostávajúcich kľúčových úloh úradu OZEÚ.
   V očakávaní definitívnych dojednaní o skladovaní EUPM podporuje dočasné dojednania o skladovaní v rámci misií spoločnej bezpečnostnej a obrannej politiky (SBOP).
   Článok 3
   Kľúčové úlohy misie
   Na účely plnenia misie má EUPM tieto kľúčové úlohy:

               1.

               poskytovať orgánom presadzovania práva a politickým orgánom v Bosne a Hercegovine strategické poradenstvo o boji proti organizovanej trestnej činnosti a korupcii;

               2.

               podporovať a uľahčovať mechanizmy koordinácie a spolupráce, a to vertikálne, ako aj horizontálne, medzi jednotlivými orgánmi presadzovania práva a s osobitným zameraním na agentúry na štátnej úrovni;

               3.

               zabezpečiť úspešné odovzdanie úloh EUPM úradu OZEÚ;

               4.

               prispievať ku koordinácii úsilia Únie a členských štátov v oblasti právneho štátu.

         Článok 4
   Štruktúra misie
   1.   EUPM pozostáva z týchto prvkov:

               a)

               hlavný štáb v Sarajeve pozostávajúci z vedúceho misie a personálu, ako sa vymedzuje v operačnom pláne (OPLAN);

               b)

               štyri regionálne úrady v Sarajeve, Banja Luke, Mostare a Tuzle.

         2.   Tieto prvky sú predmetom ďalších podrobných dojednaní v OPLAN-e.
   Článok 5
   Civilný veliteľ operácie
   1.   Civilným veliteľom operácie EUPM je riaditeľ štábu pre spôsobilosť civilného plánovania a realizácie.
   2.   Civilný veliteľ operácie velí misii EUPM a riadi ju na strategickej úrovni, pričom podlieha politickej kontrole a strategickému riadeniu zo strany Politického a bezpečnostného výboru (PBV) a celkovej právomoci vysokého predstaviteľa Únie pre zahraničné veci a bezpečnostnú politiku (VP).
   3.   Civilný veliteľ operácie zabezpečuje riadne a efektívne vykonávanie rozhodnutí Rady, ako aj rozhodnutí PBV, a to prípadne aj prostredníctvom vydávania pokynov na strategickej úrovni a poskytovaním rád a technickej pomoci vedúcemu misie.
   4.   Všetok vyslaný personál zostáva v plnom rozsahu pod velením vnútroštátnych orgánov vysielajúceho štátu alebo dotknutej inštitúcie Únie. Vnútroštátne orgány odovzdajú operačné riadenie svojho personálu, tímov a jednotiek civilnému veliteľovi operácie.
   5.   Civilný veliteľ operácie má celkovú zodpovednosť za zabezpečenie toho, aby sa zo strany Únie riadne plnila povinnosť starostlivosti.
   6.   Civilný veliteľ operácie a OZEÚ sa podľa potreby navzájom radia.
   Článok 6
   Vedúci misie
   1.   Vedúci misie preberá zodpovednosť a vykonáva velenie a riadenie EUPM v mieste pôsobenia.
   2.   Vedúci misie velí personálu, tímom a jednotkám prispievajúcich štátov, ako ich pridelil civilný veliteľ operácie, a riadi ich, pričom nesie aj administratívnu a logistickú zodpovednosť okrem iného aj za prostriedky, zdroje a informácie, ktoré sa EUPM poskytli.
   3.   Vedúci misie vydáva pokyny všetkým členom personálu EUPM s cieľom účinne realizovať misiu EUPM v mieste pôsobenia a na základe pokynov na strategickej úrovni od civilného veliteľa operácie preberá jej koordináciu a každodenné riadenie.
   4.   Vedúci misie zodpovedá za plnenie rozpočtu EUPM. Vedúci misie na tento účel podpíše zmluvu s Komisiou.
   5.   Vedúci misie zodpovedá za dodržiavanie disciplíny personálu. Disciplinárne konanie voči vyslanému personálu vykonáva príslušný vnútroštátny orgán alebo príslušný orgán Únie.
   6.   Vedúci misie zastupuje misiu EUPM v oblasti operácií a zabezpečuje jej náležité zviditeľňovanie.
   7.   Vedúci misie podľa potreby koordinuje svoju činnosť s ostatnými aktérmi Únie v teréne. Bez toho, aby bola dotknutá štruktúra velenia, na miestnej úrovni vedúceho misie politicky usmerňuje OZEÚ.
   Článok 7
   Personál EUPM
   1.   Počet a odborná spôsobilosť členov personálu EUPM zodpovedajú mandátu misie ustanovenému v článku 2, kľúčovým úlohám misie ustanoveným v článku 3 a štruktúre ustanovenej v článku 4.
   2.   Misia EUPM pozostáva hlavne z personálu, ktorý dočasne vyslali členské štáty alebo inštitúcie Únie. Každý členský štát alebo inštitúcia Únie znáša náklady na každého člena personálu, ktorého dočasne vyslala, vrátane nákladov na cestu do miesta nasadenia a späť, miezd, zdravotného poistenia a iných príspevkov, ako sú príslušné diéty, ako aj príspevkov za náročnú a rizikovú prácu.
   3.   EUPM môže na zmluvnom základe zamestnávať aj medzinárodný civilný personál a v prípade potreby aj miestny personál, pokiaľ požadované funkcie nezabezpečujú členovia personálu vyslaní členskými štátmi. V riadne odôvodnených výnimočných prípadoch, keď nie sú k dispozícii kvalifikované žiadosti z členských štátov, sa môžu podľa potreby na zmluvnom základe zamestnávať štátni príslušníci zúčastňujúcich sa tretích štátov.
   4.   Všetok personál dodržiava minimálne bezpečnostné operačné normy misie a bezpečnostný plán misie podporujúci bezpečnostnú politiku Únie v teréne. Pokiaľ ide o ochranu utajovaných skutočností EÚ, ktoré sú personálu pri výkone povinností zverené, personál dodržiava bezpečnostné zásady a minimálne normy ustanovené v rozhodnutí Rady 2011/292/EÚ z 31. marca 2011 o bezpečnostných predpisoch na ochranu utajovaných skutočností (3).
   Článok 8
   Postavenie misie a personálu EUPM
   1.   Na obdobie trvania EUPM sa prijímajú potrebné opatrenia na predĺženie dohody zo 4. októbra 2002 medzi Úniou a Bosnou a Hercegovinou o činnosti EUPM v Bosne a Hercegovine.
   2.   Za riešenie akýchkoľvek nárokov súvisiacich s vyslaním, ktoré uplatní člen personálu alebo ktoré sa člena personálu týkajú, zodpovedá vysielajúci štát alebo inštitúcia Únie. Dotknutý štát alebo inštitúcia Únie zodpovedá za začatie akéhokoľvek konania voči vyslanému pracovníkovi.
   3.   Podmienky zamestnávania a práva a povinnosti medzinárodného a miestneho civilného personálu sa ustanovujú v zmluvách medzi vedúcim misie a členom personálu.
   Článok 9
   Velenie
   1.   EUPM má ako operácia krízového riadenia jednotné velenie.
   2.   PBV pod vedením Rady a VP vykonáva politickú kontrolu a strategické riadenie EUPM.
   3.   Civilný veliteľ operácie, ktorý podlieha politickej kontrole a strategickému riadeniu zo strany PBV a celkovej právomoci VP, je veliteľom misie EUPM na strategickej úrovni a ako taký vydáva pokyny vedúcemu misie, radí mu a poskytuje mu technickú podporu.
   4.   Civilný veliteľ operácie podáva Rade správy prostredníctvom VP.
   5.   Vedúci misie velí misii EUPM a riadi ju v mieste pôsobenia a priamo zodpovedá civilnému veliteľovi operácie.
   Článok 10
   Politická kontrola a strategické riadenie
   1.   PBV pod vedením Rady a VP vykonáva politickú kontrolu a strategické riadenie EUPM. Rada týmto poveruje PBV prijať na tento účel príslušné rozhodnutia v súlade s článkom 38 tretím odsekom Zmluvy o EÚ. Toto poverenie zahŕňa právomoc vymenovať vedúceho misie na návrh VP a meniť a dopĺňať koncept operácií (CONOPS) a OPLAN. Rada si ponecháva právomoc rozhodovať o cieľoch a ukončení EUPM.
   2.   PBV pravidelne podáva správy Rade.
   3.   Civilný veliteľ operácie a vedúci misie pravidelne a podľa potreby podávajú PBV správy o otázkach, za ktoré sú zodpovední.
   Článok 11
   Účasť tretích štátov
   1.   Bez toho, aby bola dotknutá autonómia rozhodovania Únie a jej jednotný inštitucionálny rámec, tretie štáty sa môžu vyzvať, aby prispeli na EUPM za predpokladu, že budú znášať náklady na vyslanie svojho personálu vrátane miezd, poistenia proti akémukoľvek riziku, diét a nákladov na cestu do Bosny a Hercegoviny a späť a že podľa potreby prispejú na prevádzkové náklady EUPM.
   2.   Pokiaľ ide o každodenné riadenie EUPM, tretie štáty, ktoré prispievajú na EUPM, majú rovnaké práva a povinnosti ako členské štáty.
   3.   Rada týmto poveruje PBV, aby prijal príslušné rozhodnutia o prijatí navrhovaných príspevkov a zriadil výbor prispievateľov.
   4.   Podrobnosti týkajúce sa účasti tretích štátov sa stanovia v dohodách, ktoré sa uzavrú podľa článku 37 Zmluvy o EÚ a v súlade s článkom 218 Zmluvy o fungovaní Európskej únie. Takéto dohody môže dojednať VP. Ak Únia a tretí štát uzavrú dohodu, ktorou sa ustanovuje rámec účasti tohto tretieho štátu na operáciách krízového riadenia Únie, v kontexte EUPM sa uplatňujú ustanovenia tejto dohody.
   Článok 12
   Finančné dojednania
   1.   Finančná referenčná suma na pokrytie výdavkov spojených s misiou EUPM na obdobie od 1. januára 2012 do 30. júna 2012 je 5 250 000 EUR.
   2.   Všetky výdavky sa spravujú v súlade s pravidlami a postupmi, ktoré sa vzťahujú na všeobecný rozpočet Únie. Vedúci misie môže v súlade s nariadením o rozpočtových pravidlách uzavierať technické dojednania s členskými štátmi, zúčastnenými tretími štátmi a inými medzinárodnými aktérmi, pokiaľ ide o poskytovanie zariadenia, služieb a priestorov pre misiu EUPM. Vedúci misie zodpovedá za správu skladu s použitým vybavením, ktoré sa v prípade naliehavej potreby môže použiť aj pri nasadzovaní v rámci SBOP. Štátni príslušníci zúčastňujúcich sa tretích štátov a štátni príslušníci hostiteľskej krajiny môžu predkladať ponuky do verejnej súťaže.
   3.   Vedúci misie podáva Komisii, ktorá nad ním vykonáva dohľad, úplné správy o činnostiach uskutočňovaných v rámci svojej zmluvy.
   4.   Finančné dojednania zohľadňujú prevádzkové požiadavky EUPM vrátane kompatibility vybavenia a interoperability jej tímov.
   5.   Výdavky spojené s EUPM sú oprávnené od 1. januára 2012.
   Článok 13
   Bezpečnosť
   1.   Civilný veliteľ operácie riadi v koordinácii s bezpečnostným riaditeľstvom Európskej služby pre vonkajšiu činnosť (ESVČ) plánovanie bezpečnostných opatrení vedúceho misie a zabezpečuje ich riadne a účinné plnenie v rámci misie EUPM v súlade s článkami 5 a 9.
   2.   Vedúci misie je zodpovedný za bezpečnosť EUPM a za dodržiavanie minimálnych bezpečnostných požiadaviek, ktoré sa vzťahujú na EUPM, v súlade s politikou Únie týkajúcou sa bezpečnosti personálu nasadeného mimo Únie v operačnej kapacite podľa hlavy V Zmluvy o EÚ a jej podporných nástrojov.
   3.   Vedúcemu misie pomáha vyšší bezpečnostný úradník misie (Senior Mission Security Officer – SMSO), ktorý mu podáva správy a zároveň udržiava úzky funkčný vzťah s bezpečnostným riaditeľstvom ESVČ.
   4.   Vedúci misie po konzultácii s bezpečnostným riaditeľstvom ESVČ vymenúva oblastných bezpečnostných dôstojníkov v štyroch regionálnych úradoch misie, ktorí sú pod dohľadom SMSO zodpovední za každodenné riadenie všetkých bezpečnostných aspektov príslušných prvkov EUPM.
   5.   Personál EUPM sa pred nastúpením do služby zúčastní na povinnom bezpečnostnom výcviku v súlade s operačným plánom OPLAN. Pravidelne tiež absolvuje doškoľovanie v mieste pôsobenia, ktoré organizuje SMSO.
   Článok 14
   Koordinácia
   1.   Bez toho, aby bola dotknutá štruktúra velenia, vedúci misie svoju činnosť úzko koordinuje s delegáciou Únie v Bosne a Hercegovine, aby zabezpečil súlad činností Únie na podporu Bosny a Hercegoviny.
   2.   Vedúci misie úzko koordinuje svoju činnosť s vedúcimi misií Únie v Bosne a Hercegovine.
   3.   Vedúci misie spolupracuje s ostatnými medzinárodnými aktérmi prítomnými v krajine, najmä s Organizáciou pre bezpečnosť a spoluprácu v Európe, Radou Európy a v rámci medzinárodného programu pre pomoc pri odbornej príprave v oblasti vyšetrovania trestnej činnosti.
   Článok 15
   Sprístupnenie utajovaných skutočností
   1.   VP je oprávnený podľa potreby a v súlade s potrebami EUPM poskytnúť tretím štátom pridruženým k tomuto rozhodnutiu utajované skutočnosti a dokumenty EÚ vypracované na účely EUPM až po stupeň utajenia „RESTREINT UE“, a to v súlade s rozhodnutím 2011/292/EÚ.
   2.   V prípade osobitnej a okamžitej operačnej potreby je VP tiež oprávnený sprístupniť hostiteľskému štátu akékoľvek utajované skutočnosti a dokumenty EÚ vypracované na účely EUPM až po stupeň utajenia „RESTREINT UE“, a to v súlade s rozhodnutím 2011/292/EÚ. Vo všetkých ostatných prípadoch sa takéto skutočnosti a dokumenty sprístupňujú hostiteľskému štátu v súlade s náležitými postupmi spolupráce tohto hostiteľského štátu s Úniou.
   3.   VP je oprávnený sprístupniť tretím štátom pridruženým k tomuto rozhodnutiu akékoľvek neutajované dokumenty EÚ, ktoré sa týkajú rokovaní Rady v súvislosti s EUPM a na ktoré sa vzťahuje povinnosť zachovávať služobné tajomstvo podľa článku 6 ods. 1 rokovacieho poriadku Rady (4).
   Článok 16
   Spôsobilosť neustáleho monitorovania
   Pre EUPM sa aktivuje spôsobilosť neustáleho monitorovania.
   Článok 17
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. januára 2012 do 30. júna 2012.

      V Bruseli 1. decembra 2011

            Za Radu

            predsednička

         C. ASHTON

      (1)  Ú. v. EÚ L 322, 9.12.2009, s. 22.

      (2)  Ú. v. ES L 70, 13.3.2002, s. 1.

      (3)  Ú. v. EÚ L 141, 27.5.2011, s. 17.

      (4)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Rady (EÚ) 2015/2108 zo 16. novembra 2015, ktorým sa stanovuje pozícia, ktorá sa má v mene Európskej únie zaujať v Rade pre obchod so službami Svetovej obchodnej organizácie s cieľom oznámiť preferenčné zaobchádzanie, ktoré má Únia v úmysle udeliť službám a poskytovateľom služieb z najmenej rozvinutých členských krajín, a usilovať sa o schválenie preferenčného zaobchádzania, ktoré presahuje rámec prístupu na trh

text:
               21.11.2015

               SK

               Úradný vestník Európskej únie

               L 305/47

         ROZHODNUTIE RADY (EÚ) 2015/2108
   zo 16. novembra 2015,
   ktorým sa stanovuje pozícia, ktorá sa má v mene Európskej únie zaujať v Rade pre obchod so službami Svetovej obchodnej organizácie s cieľom oznámiť preferenčné zaobchádzanie, ktoré má Únia v úmysle udeliť službám a poskytovateľom služieb z najmenej rozvinutých členských krajín, a usilovať sa o schválenie preferenčného zaobchádzania, ktoré presahuje rámec prístupu na trh
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 91 a 100 a článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               V článku IX Dohody o založení Svetovej obchodnej organizácie (ďalej len „WTO“) uzavretej v Marrákeši sa okrem iného stanovujú postupy výnimiek z povinností uložených členom WTO uvedenou dohodou alebo mnohostrannými obchodnými dohodami uvedenými v prílohách 1A alebo 1B alebo 1C k uvedenej dohode a ich prílohami.

               (2)

               V roku 2011 sa požiadalo o výnimku, na základe ktorej by členovia WTO mali možnosť udeliť preferenčné zaobchádzanie službám a poskytovateľom služieb z najmenej rozvinutých členských krajín bez toho, aby sa rovnaké zaobchádzanie s podobnými službami a poskytovateľmi služieb udelilo všetkým ostatným členom WTO prostredníctvom výnimočného vyňatia z povinnosti podľa článku II ods. 1 Všeobecnej dohody o obchode so službami (ďalej len „GATS“). Pozícia Únie na podporu uvedenej výnimky bola prijatá rozhodnutím Rady 2012/8/EÚ (1).

               (3)

               Konferencia ministrov WTO prijala 17. decembra 2011 rozhodnutie, ktorým sa členovia WTO splnomocňujú udeliť takéto preferenčné zaobchádzanie službám a poskytovateľom služieb z najmenej rozvinutých členských krajín na obdobie 15 rokov. Podľa uvedeného rozhodnutia, členovia podľa preferenčného zaobchádzania predložia oznámenie Rade pre obchod so službami a Rada pre obchod so službami v súlade s jej postupmi schváli preferenčné zaobchádzanie, pokiaľ ide o uplatňovanie iných opatrení, než sú uvedené v článku XVI GATS.

               (4)

               Konferencia ministrov WTO vo svojom rozhodnutí zo 7. decembra 2013 opätovne stanovila požiadavku, aby uplatňovanie iných opatrení než sú uvedené v článku XVI GATS podliehalo schváleniu Radou pre obchod so službami.

               (5)

               Pozícia Únie schváliť preferenčné zaobchádzanie oznámené členmi WTO, inými ako Únia a jej členské štáty, pokiaľ ide o služby a poskytovateľov služieb členov, ktorí sú najmenej rozvinutými krajinami, o uplatňovaní iných opatrení než sú uvedené v článku XVI GATS bola prijatá rozhodnutím Rady (EÚ) 2015/1570 (2).

               (6)

               V súlade s rozhodnutiami konferencie ministrov WTO zo 17. decembra 2011 a 7. decembra 2013 Únia 30. júla 2015 signalizovala Rade pre obchod so službami svoj zámer oznámiť, s výhradou potrebných vnútorných postupov, preferenčné zaobchádzanie, ktoré má Únia v úmysle sprístupniť službám a poskytovateľom služieb z najmenej rozvinutých členských krajín.

               (7)

               Je v záujme rozvojových cieľov Únie a napomáhajúce k uzavretiu časti rokovaní rozvojového programu z Dauhy venovaných službám, aby sa Únia usilovala o schválenie preferenčného zaobchádzania, ktoré presahuje rámec prístupu na trh a ktoré má v úmysle udeliť službám a poskytovateľom služieb z najmenej rozvinutých členských krajín, so zvláštnym dôrazom na udelené preferencie týkajúce sa dočasného pobytu fyzických osôb na účely poskytovania služieb s cieľom vytvoriť stimuly na plnenie readmisných povinností podľa medzinárodného práva, vykonávanie existujúcich readmisných dohôd a uzatváranie nových dohôd, ak najmenej rozvinuté členské krajiny budú spolupracovať s Úniou v oblasti riadenia migrácie.

               (8)

               Je vhodné stanoviť pozíciu, ktorá sa má zaujať v mene Únie v Rade pre obchod so službami s cieľom oznámiť preferenčné zaobchádzanie, ktoré má Únia v úmysle udeliť službám a poskytovateľom služieb z najmenej rozvinutých členských krajín, a usilovať sa o schválenie preferenčného zaobchádzania, ktoré presahuje rámec prístupu na trh,

         PRIJALA TOTO ROZHODNUTIE:
   Článok 1
   Pozícia, ktorá sa má v mene Únie zaujať v Rade pre obchod so službami, je oznámiť Rade pre obchod so službami preferenčné zaobchádzanie, ktoré má Únia v úmysle udeliť službám a poskytovateľom služieb z najmenej rozvinutých členských krajín, ako sa uvádza v dokumente WTO S/C/N/840 v súlade s rozhodnutiami konferencie ministrov WTO zo 17. decembra 2011 a 7. decembra 2013, a usilovať sa v rámci Rady pre obchod so službami o schválenie preferenčného zaobchádzania, ktoré presahuje rámec prístupu na trh.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 16. novembra 2015

            Za Radu

            predseda

         F. ETGEN

      (1)  Rozhodnutie Rady 2012/8/EÚ zo 14. decembra 2011 stanovujúce pozíciu, ktorú má Európska únia zaujať v rámci konferencie ministrov Svetovej obchodnej organizácie, pokiaľ ide o žiadosť o udelenie výnimky s cieľom poskytnúť preferenčné zaobchádzanie službám a poskytovateľom služieb z najmenej rozvinutých krajín (Ú. v. EÚ L 4, 7.1.2012, s. 16).

      (2)  Rozhodnutie Rady (EÚ) 2015/1570 z 18. septembra 2015, ktorým sa stanovuje pozícia, ktorá sa má prijať v mene Európskej únie v Rade pre obchod so službami Svetovej obchodnej organizácie k schváleniu preferenčného zaobchádzania oznámeného členmi WTO, inými ako Únia a jej členské štáty, pokiaľ ide o služby a poskytovateľov služieb členov, ktorí sú najmenej rozvinutými krajinami, o uplatňovaní iných opatrení než sú uvedené v článku XVI GATS (Ú. v. EÚ L 245, 22.9.2015, s. 6).